**Αθήνα / Athens: 07/04/2015**

 **Αρ. Πρωτ. / Ref. Nr: 817**

 Πληροφορίες: Χριστίνα Σαμαρά

 **Προς: κ. Δ. Στρατούλη,**

 **Αναπληρωτή Υπουργό**

 **Κοινωνικών Ασφαλίσεων**

**ΘΕΜΑ: «Προτάσεις της Ε.Σ.Α.μεΑ. για τη συγκρότηση και λειτουργία τις Ειδικής Επιστημονικής Επιτροπής του άρθρου 7 του ν. 3863/2010»**

***Κύριε Υπουργέ,***

Όπως συμφωνήθηκε στην τελευταία συνάντηση που είχαμε μαζί σας, σας παραθέτουμε στο παρόν έγγραφο τις θέσεις και τις προτάσεις της Συνομοσπονδίας για το ρόλο, τη σύνθεση, τη συγκρότηση και τη λειτουργία τις Ειδικής Επιστημονικής Επιτροπής του άρθρου 7 του ν. 3863/2010 όπως ισχύει σήμερα.

Είναι αδιαμφισβήτητο γεγονός ότι ο τρόπος που λειτούργησε η Ειδική Επιστημονική Επιτροπή και κατά την πρώτη σύνθεσή της υπό την Προεδρία της κ. Δρέττα και κατά τη δεύτερη υπό την Προεδρία του κ. Κοκκόρη, δεν απέδωσε την αναμενόμενη αξιοπιστία, φερεγγυότητα και εγκυρότητα στο σύστημα αξιολόγησης και πιστοποίησης του ποσοστού αναπηρίας, όπως αυτό λειτουργεί μέσω ΚΕΠΑ. Φυσικά για να είμαστε δίκαιοι και αντικειμενικοί, η συνολική αναξιοπιστία του συστήματος πιστοποίησης της αναπηρίας δεν οφείλεται αποκλειστικά στην Ειδική Επιστημονική Επιτροπή. Η πραγματικότητα είναι ότι η Ειδική Επιστημονική Επιτροπή της πρώτης περιόδου υπό την προεδρία της κας Δρέττα είχε πιο επιστημονική σύνθεση και συγκρότηση από αυτήν υπό τον κ. Κοκκόρη, η οποία κυρίως αποτελούνταν από υπηρεσιακούς παράγοντες ή από γιατρούς του ειδικού σώματος, οι οποίοι υπάγονταν στους εν’ λόγω υπηρεσιακούς παράγοντες. Συνεπώς πρέπει να αναζητηθεί η πιο ωφέλιμη και βέλτιστη λύση για τη συγκρότηση της νέας Ειδικής Επιστημονικής Επιτροπής. Από τη μελέτη του άρθρου 7 του ν. 3863/2010 σε συνδυασμό με το άρθρο 6 του ίδιου νόμου αλλά και με το άρθρο 28 του ν. 4038/2011, προκύπτει αβίαστα το συμπέρασμα ότι η εν λόγω επιτροπή έχει και διοικητικό αλλά και επιστημονικό ρόλο. Είναι δηλαδή η επιτροπή, στις γνωμοδοτήσεις της οποίας πρέπει να συμπυκνώνεται και να περιέχεται η αντικειμενικότητα, η επιστημοσύνη, η συναίνεση, η κοινωνική αποδοχή και ο σεβασμός στα άτομα με αναπηρία που πρέπει να διέπουν το ΚΕΠΑ και τη λειτουργία του σε όλες τις διαστάσεις του. Έτσι λοιπόν η πρότασή μας επιχειρεί να συνδυάσει τα παραπάνω με αποκλειστική στόχευση στη θωράκιση του συστήματος πιστοποίησης και αξιολόγησης της αναπηρίας.

Συνεπώς προτείνουμε η επιτροπή να αποτελείται από τα παρακάτω 11 μέλη:

 Πρόεδρος: Ο Γενικός Γραμματέας Κοινωνικών Ασφαλίσεων

 Μέλη:

* ένας υπηρεσιακός παράγοντας με τον αναπληρωτή του από τη Γενική Γραμματεία Κοινωνικών Ασφαλίσεων
* ο Διευθυντής της Δ/νσης αναπηρίας του ΙΚΑ με τον αναπληρωτή του
* ένας εκπρόσωπος της Ε.Σ.Α.μεΑ. με τον αναπληρωτή του (είναι και η μόνη εκπροσώπηση που προβλέπεται από το νόμο)
* 4 επιστήμονες κύρους με τους αναπληρωτές τους, που προτείνονται από τις Ιατρικές Σχολές της χώρας, μετά από πρόσκληση που τους αποστέλλεται από το Γενικό Γραμματέα Κοινωνικών Ασφαλίσεων. Θα ήταν χρήσιμο αν όχι επιβεβλημένο να αναζητηθούν επιστήμονες από τις Ιατρικές Σχολές οι οποίοι να έχουν εξειδίκευση ή εμπειρία σε ζητήματα πιστοποίησης της αναπηρίας.
* ένας εκπρόσωπος από την ΕΛ.Ι.Ε.Α.Κ.Α.Π. με τον αναπληρωτή του

Η Επιτροπή πρέπει να συνεδριάζει τακτικά ανά δίμηνο και πιο συχνά, εφόσον απαιτείται από τα αιτήματα προς εξέταση. Η Επιτροπή στην πρώτη συνεδρίασή της εγκρίνει τον κανονισμό λειτουργίας της, ο οποίος για λόγους κύρους, διαφάνειας και αξιοπιστίας πρέπει να εγκριθεί με υπουργική απόφαση. Αυτό δεν προβλέπεται από τον νόμο και ίσως απαιτείται νομοθετική ρύθμιση. Στον κανονισμό λειτουργίας πρέπει να προβλέπονται με σαφήνεια η γραμματειακή και επιστημονική υποστήριξη της επιτροπής, η διαδικασία σύνταξης των εισηγήσεων, η οργάνωση ακροάσεων, η πρόσκληση αρμοδίων φορέων στις συνεδριάσεις όταν συζητιούνται ζητήματα που τους αφορούν, όπως η Γενική Γραμματεία Πρόνοιας, το Υπουργείο Οικονομικών, το Υπουργείο Παιδείας κ.τ.λ. και κάθε λεπτομέρεια που θα κάνει τη λειτουργία της Επιτροπής ευέλικτη, αποτελεσματική, χρήσιμη και διαφανή.

Ελπίζουμε ότι με τις παραπάνω θέσεις και προτάσεις εφόσον γίνουν δεκτές και εμπλουτιστούν, η Ειδική Επιστημονική Επιτροπή ανακτά τη χαμένη της αξιοπιστία και αποκτά τον κεντρικό και κομβικό ρόλο που της έχει αναθέσει ο νομοθέτης.

 ***Κύριε Υπουργέ,***

Δεν προβλέπεται νομοθετικά ή κανονιστικά, ούτε η σύνθεση της Επιτροπής, ούτε ο τρόπος λειτουργίας της και συνεπώς όλα τα παραπάνω επαφίονται στη βούληση και στην κατά δοκούν άποψη της εκάστοτε πολιτικής ηγεσίας του Υπουργείου Κοινωνικών Ασφαλίσεων.

Προτείνουμε να συνταχθεί από εσάς νομοθετική ρύθμιση η οποία να επικαιροποιεί το ρόλο της Ειδικής Επιστημονικής Επιτροπής. Να προβλέπει τη σύνθεσή της, την έκδοση κανονισμού την επιστημονικής υποστήριξης κ.τ.λ. Με αυτό τον τρόπο, η Επιτροπή αποκτά πραγματικό κύρος και θεσμοθετημένη διαδικασία της συγκρότησης και της λειτουργίας της. Είναι δε ευκαιρία τώρα, που καταρτίζονται νομοθετικές ρυθμίσεις για την πιο εύρυθμη λειτουργία του ΚΕΠΑ να γίνει και αυτή η νομοθετική πρόβλεψη.

***Κύριε Υπουργέ,***

Όπως μπορεί εύκολα να διαπιστωθεί από το περιεχόμενο αυτού του εγγράφου, η Συνομοσπονδία προσεγγίζει τη λειτουργία της Ειδικής Επιστημονικής Επιτροπής με απολύτως θεσμικό τρόπο. Είμαστε στη διάθεση σας να συνεργαστούμε για την επίτευξη αυτού του στόχου για το καλό των ατόμων με αναπηρία, με χρόνιες παθήσεις, των οικογενειών τους αλλά και το σύνολο της ελληνικής κοινωνίας.

**Με εκτίμηση**

**Ο ΠΡΟΕΔΡΟΣ**

**Ι. ΒΑΡΔΑΚΑΣΤΑΝΗΣ**

**Ο ΓΕΝ. ΓΡΑΜΜΑΤΕΑΣ**

**ΧΡ. ΝΑΣΤΑΣ**

**Πίνακας Αποδεκτών:**

- Γραφείο Πρωθυπουργού της χώρας, κ. Αλ. Τσίπρα

- Γραφείο Υπουργού Επικρατείας, κ. Αλ. Φλαμπουράρη

- Γραφείο Υπουργού Επικρατείας, κ. Ν. Παππά

- Γραφείο Υπουργού Εργασίας, Κοινωνικής Ασφάλισης και Κοινωνικής Αλληλεγγύης,

 κ. Π. Σκουρλέτη

- Γραφείο Αναπληρώτριας Υπουργού Κοινωνικής Αλληλεγγύης, κ. Θ. Φωτίου

- Γραφείο Γενικού Γραμματέα Κοινωνικών Ασφαλίσεων, κ. Ν. Ρωμανιά

- Γραφείο Γενικής Γραμματέας Πρόνοιας, κ. Μ. Κουτσούρη

- Φορείς - Μέλη Ε.Σ.ΑμεΑ.